wickkiey/tamil-wikipedia-chunked huggingface dataset:
# மேற்கு பாக்கித்தான்

**மேற்கு பாக்கித்தான்** மாநிலம் 14 அக்டோபர் 1955இல் மேற்குப் பகுதியில் இருந்த மாகாணங்கள், இராச்சியங்கள் மற்றும் பழங்குடி பகுதிகளை ஒன்றிணைத்து உருவாக்கப்பட்டது. இது 12 நிர்வாகப் பிரிவுகளாகப் பிரிக்கப்பட்டு லாகூரை தலைநகராகக் கொண்டிருந்தது. கிழக்கு வங்காள மாகாணம் கிழக்கு பாக்கித்தான் எனப் பெயரிடப்பட்டு அதன் தலைநகரமாக தாக்கா அமைந்தது. ஒன்றிய அரசாங்கம் 1959இல் கராச்சியிலிருந்து இராவல்பிண்டிக்கும் (இஸ்லாமாபாத் கட்டுமானம் நிறைவுறும் வரை தற்காலிகமாக), ஒன்றிய சட்டவாக்க அவை தாக்காவிற்கும் மாற்றப்பட்டது.  
மேற்கு பாக்கித்தான் மக்கள் அனைவரும் ஒரே இனத்தவர் போல காணப்பட்டாலும் புதிய மாநிலத்தில் பல்வேறு இனக்குழுக்களும் மொழிகளும் கலந்திருந்தன. "ஓரலகுக் கொள்கைத் திட்டம்" ஓர் பகுத்துணர்ந்த நிர்வாகச் சீரமைப்பாக கருதப்பட்டது. இதனால் செலவுகள் குறையும் என்றும் பல மாகாண முன்முடிவுகள் முடி்வுக்கு வரும் என்றும் எதிர்பார்க்கப்பட்டது. இருப்பினும் 1958ஆம் ஆண்டு நிகழ்ந்த இராணுவப் புரட்சி பல சிக்கல்களை ஏற்படுத்தியது. முதலமைச்சர் பதவி கலைக்கப்பட்டது, படைத்துறை நாட்டுத்தலைவர் மேற்கு பாக்கித்தானின் செயலாட்சி அதிகாரங்களை கைப்பற்றிக் கொண்டார். இறுதியில் மேற்கு பாக்கித்தான் மாகாணம் சூலை, 1970இல் கலைக்கப்பட்டது.  
திசம்பர் 1970இல் நடந்த பொதுத் தேர்தலில் சேக் முஜிபுர் ரகுமான் தலைமையிலான அவாமி லீக் நாடாளுமன்றத்திற்கான பெரும்பாலான இடங்களில் (கிழக்கு பாக்கித்தானிற்கு ஒதுக்கப்பட்ட 162 இடங்களில் இரண்டைத் தவிர ஏனைய இடங்கள் அனைத்திலும் வென்றிருந்தது) வென்று கிழக்குப் பாக்கித்தானிற்கு தன்னாட்சி கோரினார். ஆனால் படைத்துறைத் தலைவரும் நாட்டுத் தலைவருமான யாக்யா கான் தன்னாட்சி அரசு அமைய ஒப்பவில்லை.  
மார்ச் 25, 1971 மேற்கு பாக்கித்தானிற்கும் கிழக்கு பாக்கித்தானிற்கும் இடையே உள்நாட்டுப் போர் எழுந்தது. இது பாக்கித்தானிய படைகளுக்கும் முக்தி வாகினிக்கும் இடையேயான போராக இருந்தது. இதனால் ஏற்பட்ட ஏதிலிகள் சிக்கலால் இந்தியா தலையிட்டது. இதன் முடிவில் பாக்கித்தான் படைகள் சரண் அடைந்தன. இப்போரின் போது கிழக்கு பாக்கித்தானில் வங்காள மக்கள் இனப்படுகொலையை எதிர்கொண்டனர். கிழக்கு பாக்கித்தான் தனி நாடாக வங்காளதேசம் என திசம்பர் 16, 1971 இல் உருவானது. மேற்கு பாக்கித்தான் என்ற சொல்லும் தேவையற்றதாயிற்று.
# மேற்கு பாக்கித்தான்

## இவற்றையும் காண்க

- கிழக்கு பாகிஸ்தான்
- 1971 இந்தியா-பாக்கிஸ்தான் போர்
- பாகிஸ்தான் இயக்கம்
# நாசியா பர்வீன்

**நாசியா பர்வீன்** (*NaziaParveen*) என்பவர் பாக்கித்தான் நாட்டைச் சேர்ந்த பாறை ஏறும் விளையாட்டு வீராங்கனையாவார்.முன்னாள் பழங்குடியினர்ப் பகுதியான கூட்டாட்சி நிர்வாகத்தால் நிர்வகிக்கப்படும் பழங்குடியினப் பகுதிகளிலிருந்துவந்த முதல் பாறை ஏறும் வீராங்கனையாக நாசியா நன்கு அறியப்படுகிறார்.  
வான்குடை மிதவை, இறகுப்பந்தாட்டம், குதிரை சவாரி, கூடைப்பந்து, வில்வித்தை மற்றும் எறிபந்து போன்ற விளையாட்டுகளை பர்வீன் விரும்புகிறார். கூட்டாட்சி நிர்வாகத்தால் நிர்வகிக்கப்படும் பழங்குடியினப் பெண்கள் மீதான பிம்பத்தை இவர் மாற்ற விரும்புகிறார். மேலும் இத்தகைய பழங்குடியினப் பகுதிகளில் வாய்ப்பின்றி தவிக்கின்ற சிறுவர் மற்றும் சிறுமிகளுக்கு வாய்ப்புகளை வழங்க விரும்புகிறார். பர்வீனுக்கு 5 சகோதரிகள் மற்றும் 1 சகோதரர் உள்ளனர். இவரது தந்தை பர்வீன் பாறை ஏறுவதற்கு தடையேதும் கூறாமல் மிகுந்த ஆதரவாக இருந்தார். இசுலாமாபாத்து நகரிலுள்ள தேசிய பாதுகாப்புப் பல்கலைக்கழகத்தில் பர்வீன் சர்வதேச உறவுகள் பாடத்தில் ஆய்வியல் நிறைஞர் பட்டம் பெற்றுள்ளார்.
# நாசியா பர்வீன்

## தொழில்

2010 ஆம் ஆண்டு மார்ச்சு மாதத்தில் பாறை ஏறும் நிகழ்வில் பங்கேற்ற போதுதான் நாசியா இவ்விளையாட்டிற்கு அறிமுகப்படுத்தப்பட்டார். மார்கல்லா மலைகளில் ஏற்பாடு செய்யப்பட்ட இந்நிகழ்வு ஆண்-பெண் இருவருக்குமான ஒர் இணைந்த பாறை ஏறும் நிகழ்வாகும். நாசியா பல்கலைக்கழகப் பயணமாகவே இவர் அங்கு சென்றிருந்தார். அப்போது தான் வேடிக்கைக்காகப் அப்போட்டியில் பங்கேற்றதாகக் நாசியா கூறியதாகக் கூறப்படுகிறது. பாறை ஏறுவது வேடிக்கையாக இருந்தாலும் தான் அதைத் தொடர விரும்புவதாக நாசியா கூறினார். ஒரு வருடம் கழித்து பர்வீன் பாக்கித்தானில் உள்ள ஒரு வீரசாகச மன்றத்தில் சேர்ந்தார். 2014 ஆம் ஆண்டு பாக்கித்தானிலிருந்து சர்வதேச பாறை ஏறும் போட்டிகளில் பங்கேற்ற முதல் பெண்மணி என்ற சிறப்பைப் பெற்றார்.
# நாசியா பர்வீன்

## தடைகள்

நாசியா பர்வீன் முதன்முதலில் பாறை மலையேற்றத்தை போட்டியாக ஆரம்பித்தபோது, ஆண் தோழர்கள் சிலர் பர்வீன் பங்கேற்கும் போட்டிகளை புறக்கணித்தனர்.
# நாசியா பர்வீன்

## தொழில் சாதனைகள்

2014 ஆம் ஆண்டில் பர்வீன் தொடர்ச்சியாக 28 பாறை ஏறும் போட்டிகளில் பங்கேற்று முதல் இடத்தை வென்றார். 2016 ஆம் ஆண்டில் பர்வீன் தொடர்ந்து முப்பத்திரண்டு பாறை ஏறும் போட்டிகளில் வென்றார். கலந்து கொண்ட இருபத்தி எட்டு போட்டிகளில் நான்கு போட்டிகளில் ஆண்களை எதிர்த்து வென்றார். 2011 ஆம் ஆண்டு மார்ச்சு மாதத்தில் தேசிய அளவில் நடைபெற்ற 5 ஆவது பாக்கித்தான் திறந்தநிலை பாறை ஏறும் போட்டியில் பங்கேற்றார். சிறப்பாக விளையாடி சாதனை படைத்ததற்காக இவருக்கு ஒரு சிறப்பு கோப்பை வழங்கப்பட்டது. பர்வீன் ஒருமுறை செனாப் பாறை ஏறும் போட்டியில் பங்கேற்று தனது போட்டியை பன்னிரண்டு மடங்கு முன்னிலை பெற்று வெற்றி பெற்றார். தேசிய அளவிலான அப்போட்டியில் பர்வீன் வென்று பெண் பிரிவுகளில் சாதனை படைத்தார். இதனால் பாக்கித்தான் வீரசாகச மன்றத்தின் பயிற்றுவிப்பாளராகவும் நியமிக்கப்பட்டார். 2017 ஆம் ஆண்டில் தி நியூசு வுமன் பவர் பட்டியலின் 50 இடங்களில் ஒருவராக இடம்பெற்றார்.பாக்கித்தான் சாதனைப் புத்தகத்தில் பர்வீனின் பெயரும் இடம்பெற்றது.
# நாசியா பர்வீன்

## குடும்பம் மற்றும் உள்ளூர் ஆதரவு

பர்வீனின் குடும்ப உறுப்பினர்கள் மற்றும் உள்ளூர்வாசிகள் ஆரம்பத்தில் பர்வீன் பாறை ஏறுவதைத் தேர்ந்தெடுப்பதில் குழப்பமடைந்தனர். பாறை ஏறுவது பெண்கள் விளையாட்டு அல்ல என்று அவர்கள் அடிக்கடி பர்வீனிடம் சொல்வார்கள். இருப்பினும், பர்வீன் போட்டிகளில் வென்ற பிறகு, தனது குடும்பம் மற்றும் உள்ளூர் மக்களிடமிருந்து ஆதரவைப் பெறத் தொடங்கினார். தற்போது பர்வீனின் சாதனைகளைப் பற்றி அவர்கள் பெருமைப்படுகிறார்கள்.
# நாசியா பர்வீன்

## அரசு உதவி

பர்வீன் கைபர்-பக்துன்க்வா ஆளுநருக்கு உதவி கேட்டு ஒரு கடிதம் எழுதினார். இத்ன் எதிரொலியாக பர்வீனின் அனைத்து செலவுகளையும் கவனித்துக் கொள்வதாக அவர் அறிவித்தார். எதிர்காலச் சாதனைகளுக்கு மேலும் அரசாங்க ஆதரவு தேவை என்று பர்வீன் நம்புகிறார். காரகோரம், இந்துகுசு மற்றும் இமயமலை போன்ற மலைத்தொடர்களின் வடிவத்தில் உலகின் சில சிறந்த மலை ஏறும் மற்றும் மலையேறும் வாய்ப்புகளை பாக்கித்தான் அரசாங்கம் ஏற்கனவே வழங்கியிருக்கிறது. பாகித்தான் விளையாட்டு வாரியத்தால் பட்டியலிடப்பட்ட விளையாட்டுகளில் பாறை ஏறுதலும் சேர்க்கப்பட வேண்டும், பயிற்சி முகாம்கள் மற்றும் பயிற்சித் திட்டங்கள் உருவாக்கப்பட வேண்டும் என்று பர்வீன் விரும்புகிறார்.  
பர்வீன் இசுலாமாபாத்திற்கு அருகில் இரண்டு மன்றங்களை நடத்தி வருகிறார். இங்கு பெண்களுக்கான பயிற்சி அமர்வுகளை நடத்துகிறார். இவை தவிர பர்வீன் பல்கலைக்கழகங்களில் ஊக்கமளிக்கும் உரைகளையும் வழங்குகிறார்.
# முகிலிப்பட்டி

**முகிலிப்பட்டி** (*Mugilipatti*) என்பது இந்திய ஒன்றியம், தமிழ்நாட்டின், தருமபுரி மாவட்டம், அரூர் வட்டத்துக்கு உட்பட்ட ஒரு வருவாய் கிராமம் ஆகும். இது மருதிபட்டி ஊராட்சிக்கு உட்பட்டது.
# முகிலிப்பட்டி

## அமைவிடம்

இந்த ஊரானது மாவட்ட தலைநகரான தருமபுரியிலிருந்து 38 கிலோமீட்டர் தொலைவிலும், அரூரிலிருந்து 17 கிலோமீட்டர் தொலைவிலும் அமைந்துள்ளது.
# முகிலிப்பட்டி

## மக்கள் வகைப்பாடு

2011 மக்கள் தொகை கணக்கெடுப்பின்படி இக்கிராமத்தில் 70 குடும்பங்களும் 258 மக்களும் வசிக்கின்றனர். இதில் 135 ஆண்களும் 123 பெண்களும் அடங்குவர்.
# பிர்தௌசி காத்ரி

**பிர்தௌசி காத்ரி** (*Firdausi Qadri*) (பிறப்பு மார்ச் 31, 1951) ஒரு வங்காளதேச அறிவியலாளரும், நோயெதிர்ப்பு, தொற்று நோய் ஆராய்ச்சியில் நிபுணத்துவம் பெற்றவருமாவார். இவர் வாந்திபேதி நோய்க்கான தடுப்பூசிகளின் வளர்ச்சியில் 25 ஆண்டுகளுக்கும் மேலாக பணியாற்றியுள்ளார். நுரையீரல் நோய்த்தொற்றுகள், விப்ரியோ வயிற்றுப்போக்கு, என்டோரோடாக்சிகெனிக் எஸ்கெரிச்சியா கோலி - கடுமையான வயிற்றுப்போக்குக்கான முக்கிய காரணங்கள் உள்ளிட்ட தடுப்பூசிகளில் இவரது அறிவியல் சாதனைகள் உள்ளன. இவர் வங்காளதேசத்திலுள்ள எலிக்கோபேக்டர் பைலோரி நோய்த்தொற்று உள்ளவர்களுக்கும், குடற்காய்ச்சல் உள்ள நோயாளிகளுக்கும் தடுப்பூசி எடுத்துக் கொண்ட நோயாளிகளுக்கும் உள்ள நோயெதிர்ப்புப் பற்றி படிப்பதில் கவனம் செலுத்தியுள்ளார்.
# பிர்தௌசி காத்ரி

## கல்வியும், தொழில்முறை தகுதியும்

முனைவர் காத்ரி, முறையே 1975 , 1977இல் டாக்கா பல்கலைக்கழகத்திலிருந்து உயிர் வேதியியலிலும், மூலக்கூறு உயிரியலிலும் இளம் அறிவியல் பட்டத்தையும், முதுநிலை அறிவியல் பட்டத்தையும் பெற்றார். 1980 இல், இவர் லிவர்பூல் பல்கலைக்கழகத்தில் உயிர் வேதியியல்/நோயெதிர்ப்பு துறையில் முனைவர் பட்டம் பெற்றார். வங்காளதேசத்தின் வயிற்றுப்போக்கு நோய் ஆராய்ச்சிக்கான சர்வதேச மையத்திலிலிருந்து நோய் எதிர்ப்பியலில் தனது முதுகலை பட்டப்படிப்பை முடித்த பிறகு, இவர் 1988இல் அதே நிறுவனத்தில் இணை விஞ்ஞானியாக சேர்ந்தார். தற்போது, இவர் மூத்த விஞ்ஞானியாகவும் மையத்திலுள்ள தடுப்பூசி அறிவியல் மையத்தின் இயக்குநராகவும் உள்ளார்.
# பிர்தௌசி காத்ரி

## ஆராய்ச்சிப் பங்களிப்புகள்

காத்ரி, நுரையீரல் நோய்கள், குறிப்பாக நோயெதிர்ப்பு, மரபியல், புரோட்டியோமிக் தொழில்நுட்பமும் நோயறிதலும், தடுப்பூசி மேம்பாடு ஆகிய துறைகளில் தனது ஆராய்ச்சியில் கவனம் செலுத்தியுள்ளார். வங்காளதேசத்தில் ஒரு புதிய மலிவான வாய்வழி காலரா தடுப்பூசியை அறிமுகப்படுத்த இவர் முயன்றார். இது ஏழை மக்களுக்கு விலை உயர்ந்தாக இருந்த *டியூக்கோரல்* என்ற மருந்தைவிட பொது சுகாதார கருவியாக இது செலவு இல்லாதது. டாக்கா மக்களிடையே சாங்கோல் தடுப்பூசியின் செயல்திறனை இவர் நிரூபித்தார். பின்னர் ரோகிங்கியா அகதிகள் உட்பட இதனை வங்காளதேசத்தில் ஒரு பொது சுகாதார தலையீடாக ஏற்றுக்கொள்ள வேலை செய்தார்
# பிர்தௌசி காத்ரி

## கௌரவங்களும், விருதுகளும்

2012ஆம் ஆண்டில், காத்ரிக்கு தொற்று நுரையீரல் நோய்கள் பற்றிய ஆராய்ச்சிக்காக வழங்கப்படும் *பான்டேஷன் கிறிஸ்டோப்* மற்றும் *ரோடோல்ப் மெரியூக்ஸின்* வருடாந்திர அறிவியல் 'கிராண்ட் பரிசு' வழங்கப்பட்டது. இது "*கிரிஸ்டோப் மெரியக்ஸ்* பரிசு" என்று அழைக்கப்பட்டது. இந்த விருது 2014இல் அறிவியல் மற்றும் சுகாதார முன்முயற்சிகளை வளர்ப்பதற்கான நிறுவனத்தை உருவாக்கியது. 2014ஆம் ஆண்டில், இவர் ஒரு உயர்மட்ட குழுவின் உறுப்பினராகப் நியமிக்கப்பட்டார். இந்தக் குழு முன்மொழியப்பட்ட தொழில்நுட்ப வங்கி, அறிவியல், தொழில்நுட்பம், குறைந்தபட்சம் வளர்ந்த நாடுகளில் புத்தாக்கங்களை ஆதரிக்கும் அர்ப்பணிக்கப்பட்ட அமைப்பாகும். மேலும், இது செயல்பாட்டு அம்சங்கள் குறித்து ஐக்கிய நாடுகள் அவைத் தலைமைக்கு ஆலோசனையும் வழங்கும். இவர் ஆசிய விஞ்ஞானி இதழ் வெளியிட்டுள்ள. 'முதல் 100 ஆசிய விஞ்ஞானிகள்' பட்டியலில் இடம்பிடித்துள்ளார்.  
ஆகத்து 2021 இல், பிர்தௌசி காத்ரிக்கு ரமோன் மக்சேசே விருது வழங்கப்பட்டது.
# பிர்தௌசி காத்ரி

## உறுப்பினர்

காத்ரி, வங்காளதேச நுண்ணுயிரியலாளர்கள் சங்கத்தின் நிறுவனரும் ஆலோசனைக் குழுவின் உறுப்பினரும் ஆவார். இவர் அமெரிக்காவின் நுண்ணுயிரியல் சங்கத்தில் வங்காளதேசத்தின் சர்வதேச தூதராக உள்ளார். மேலும், 2008ஆம் ஆண்டு முதல் வங்காளதேச அறிவியல் கழகத்தின் உறுப்பினராகவும் இருக்கிறார்.
# பிர்தௌசி காத்ரி

## விருதுகள்

- 2005இல், வங்காளதேச அறிவியல் கழகத்தின் தங்கப் பதக்க விருது.
- 2012இல் *கிறிஸ்டோஃப் மெரியக்ஸ்* பரிசு.
- 2020இல், லோரியல்-யுனெஸ்கோவின் அறிவியலில் பெண்களுக்கான விருதுகள்
- 2021இல், ரமோன் மக்சேசே விருது
# தென்னாப்பிரிக்கத் துடுப்பாட்ட அணியின் இலங்கைச் சுற்றுப்பயணம், 2021

தென்னாபிரிக்கத் துடுப்பாட்ட அணி 2021 செப்டம்பரில் இலங்கையில் மூன்று ஒருநாள் போட்டிகளிலும் மூன்று பன்னாட்டு இருபது20 போட்டிகளிலும் விளையாடுகிறது. ஒருநாள் போட்டித் தொடர் "2020–2023 ஐசிசி உலகக்கிண்ணத் துடுப்பாட்ட சூப்பர் லீக்" போட்டிகளின் ஒரு பகுதியாக நடைபெறுகிறது.  
இத்தொடர் தொடக்கத்தில் 2020 சூன் மாதத்தில் இடம்பெறுவதாக இருந்தது, ஆனால் கோவிட்-19 பெருந்தொற்று காரணமாகவும், 2020 இந்தியன் பிரீமியர் லீக் போட்டிகள் காரணமாகவும் பின்போடப்பட்டது.  
இத்தொடரின் அனைத்துப் போட்டிகளும் ஆர். பிரேமதாசா அரங்கில் பாதுகாப்புக் கவசங்களுடன் நடைபெறும் என 2021 சூலை 30 இல் தென்னாப்பிரிக்கத் துடுப்பாட்ட வாரியம் உறுதிப்படுத்தியது. இலங்கை 2-1 என்ற கணக்கில் ஒருநாள் தொடரை வென்றது. தென்னாப்பிரிக்கா மூன்று ஆட்ட ப20இ தொடரில் அனைத்து ஆட்டங்களிலும் வெற்றியீட்டியது.
# தென்னாப்பிரிக்கத் துடுப்பாட்ட அணியின் இலங்கைச் சுற்றுப்பயணம், 2021

## அணிகள்

| ஒருநாள், ப20இ போட்டிகள் | ஒருநாள் | ப20இ |  |
| --- | --- | --- | --- |
| * தசுன் சானக்க (த)
* தனஞ்சய டி சில்வா (து.த)
* சரித் அசலங்க
* மினோத் பானுக்க (இ.க)
* துஷ்மந்த சமீரா
* தினேஸ் சந்திமல் (இ.க)
* அகிலா தனஞ்செய
* அவிஷ்கா பெர்னாண்டோ
* பினுர பெர்னாண்டோ
* வனிந்து அசரங்கா
* பிரவீன் ஜயவிக்கிரம
* சமிக்கா கருணாரத்தின
* லகிரு குமார
* லகிரு மதுசங்கா
* கமிந்து மெண்டிஸ்
* ரமேசு மெண்டிசு
* பத்தும் நிசங்க
* குசல் பெரேரா (இ.க)
* நுவான் பிரதீப்
* பானுக்க ராசபக்ச
* புலின தரங்க
* மகீசு தீக்சன | * தெம்ப பவுமா (த)
* பியூரன் ஹேன்ட்ரிஸ்க்
* ஐன்டிரிக் கிளாசென் (இ.க)
* ஜோர்ஜ் லிண்டே
* ஜனிமன் மலன்
* கேசவ் மகராச்
* எய்டென் மார்க்ரம்
* வியான் மல்டர்
* ஆன்ரிச் நோர்ட்சி
* ஆன்டில் பெலுக்குவாயோ
* டுவையின் பிரிட்டோரியசு
* காகிசோ ரபாடா
* தப்ராயிசு சாம்சி
* லூத்தோ சிப்பம்லா
* ராசி வான் டெர் டசென்
* கைல் வெரியின்
* லிசாட் வில்லியம்சு | * தெம்ப பவுமா (த)
* குவின்டன் டி கொக் (இ.கா)
* யோன் போர்ட்டின்
* பியூரன் ஹேன்ட்ரிஸ்க்
* ரீசா என்ரிக்சு
* ஐன்ரிக் கிளாசென்
* ஜோர்ஜ் லின்டே
* கேசவ் மகராச்
* சிசந்த மகலா
* எய்டென் மார்க்ரம்
* டேவிட் மில்லர்
* வியான் மல்டர்
* லுங்கி எங்கிடி
* ஆன்ரிச் நோர்ட்சி
* டுவையின் பிரிட்டோரியசு
* காகிசோ ரபாடா
* தப்ராயிசு சாம்சி
* ராசி வான் டெர் டசென்
* லிசாட் வில்லியம்சு | } |
# பிரியா இரவிச்சந்திரன்

**பிரியா இரவிச்சந்திரன்** (*Priya Ravichandran*) என்பவர் தமிழ்நாடு தீயணைப்பு மற்றும் மீட்பு சேவைத் துறையின் இணை இயக்குநர் ஆவார். இவர் பெண் தீயணைப்பு அலுவலர்களில் முதல் அதிகாரியாகவும், இந்திய மாநிலமான தமிழ்நாட்டின் முதல் பெண் அதிகாரியாகவும் உள்ளார். அரசுப் பணியில் நியமிக்கப்பட்ட முதல் பெண் தீயணைப்பு வீரரும் இவரே ஆவார். பிரியாவின் தன்னலமற்ற சேவையும் துணிச்சலும் நாடு முழுவதும் உள்ள பெண்களுக்கு உத்வேகம் அளிக்கும் என்றால் மிகையல்ல.
# பிரியா இரவிச்சந்திரன்

## இளமையும் கல்வியும்

பிரியா தமிழ்நாட்டின் சேலத்தைச் சேர்ந்தவர். இவரது தந்தை நல்லியப்பன் பட்டய கணக்காளர் மற்றும் தொழிலதிபர் ஆவார். இவரது தந்தை தன்னுடைய வெற்றிக்கு உந்துதலாக இருந்ததாகவும், அரசு அதிகாரிக்குச் சேவையாற்ற வழங்கப்பட்ட அதிகாரம் மற்றும் வாய்ப்பைப் பற்றி பேசுவது தானும் ஒரு அதிகாரியாக வரவேண்டும் என்ற ஆர்வத்தினை தூண்டியதாகக் கூறுகிறார். தன்னுடைய வீட்டில் பாலின பாகுபாடு இல்லை என்றும் தெரிவித்துள்ளார்.
சேலத்தில் உள்ள குளுனி மெட்ரிக்குலேசன் பள்ளி, தூய வளனார் பெண்கள் மேல்நிலைப் பள்ளியில், பள்ளிப் படிப்பை முடித்த பின்னர், சென்னை எத்திராஜ் மகளிர் கல்லூரியில் இளங்கலை பட்டம் பெற்றார். புது தில்லியில் உள்ள ஜவகர்லால் நேரு பல்கலைக்கழகத்தில் சமூகவியலில் முதுகலைப் பட்டமும் ஆய்வு நிறைஞர் பட்டமும் பெற்றார்.  
இந்திய அரசாங்கத்தின் பல்வேறு துறைகளிலிருந்து தேர்ந்தெடுக்கப்பட்ட எட்டு பிரதிநிதிகளில் பிரியாவும் ஒருவர், தொழில்துறை இடர் மேலாண்மை படிப்பிற்காக ஜெர்மனிக்குச் சென்ற குழுவில் இருந்த ஒரே பெண்மணியும் இவரே ஆவார்.
2012 சனவரியில், பொங்கல் பண்டிகை விடுமுறையின் போது, சென்னையில் பாரம்பரிய அரசு கட்டிடமான எழிலகத்தின் ஒரு பகுதியில் ஏற்பட்ட தீ விபத்தின் போது மத்திய சென்னையின் கோட்ட அதிகாரியான பிரியா அந்த இடத்திற்கு விரைந்தார். இந்த தீயைச் சமாளிக்க அதிக அளவில் தீயணைப்புத் துறை வீரர்களும் நவீன கருவிகளும் சம்பவ இடத்தில் குவிக்கப்பட்டன. கலாசு மகால் பாரம்பரிய மையத்தில் மீட்பு நடவடிக்கையின் போது பிரியா தனது சக அதிகாரியுடன் பலத்த காயமடைந்தார். இவருடன் பணியாற்றிய அதிகாரி ஒருவர் தீவிபத்தில் மீட்பு நடவடிக்கையில் பலியானார்.
பிரியா சென்னை அப்பல்லோ மருத்துவமனையில் அனுமதிக்கப்பட்ட போது அன்றைய முதல்வர் ஜெ. ஜெயலலிதா மருத்துவமனையில் சந்தித்து அரசின் ஆதரவினை தெரிவித்தார். இவரது துணிச்சலான செயலை அங்கீகரிக்கும் விதமாக, இவருக்கு அண்ணா பதக்கம் வழங்கப்பட்டது. இவருக்கு வீரத்திற்கான குடியரசுத் தலைவர் பதக்கமும் வழங்கப்பட்டது. குடியரசுத் தலைவரிடம் பதக்கம் பெற்ற முதல் பெண் அதிகாரியும் இவரே ஆவார்.  
தமிழ்நாட்டின் வடக்கு மண்டல இணை இயக்குநராகப் பதவி உயர்வு மற்றும் பதவிக்கு நியமிக்கப்பட்ட முதல் பெண் அதிகாரி என்ற பெருமையையும் பெற்றார். சென்னை மவுலிவாக்கத்தில் கட்டிடம் இடிந்து விழுந்தபோது மீட்புப் பணியில் இவரது மேற்பார்வை மற்றும் பணியினை கண்ட ஊடகங்கள் இவரது செயலினை வெகுவாக பாராட்டினர். பிரியா மாநிலத்தில் தீயணைப்பு வீரர்களுக்கான அர்ப்பணிப்பு, ஆற்றல் மற்றும் தைரியத்தின் சின்னமாக மாறிவிட்டார்.
# பிரியா இரவிச்சந்திரன்

## விருதுகள்

- தன்னலமற்ற துணிச்சலான செயலுக்கான தமிழ்நாடு முதலமைச்சரால் 2012ஆம் ஆண்டிற்கான அண்ணா பதக்கம்
- 2013ஆம் ஆண்டில் இந்திய குடியரசுத் தலைவர் விருது
- பெமினா பெண் சக்தி விருது (2013)
- தேடுதல் மற்றும் மீட்பு நடவடிக்கையில் தன்னலமற்ற சேவைக்கான தமிழக முதல்வர் விருது (2014)
# அனிஸ் ஜார்ஜ்

முனைவர் **அனிஸ் ஜார்ஜ்** (*Anice George*) ஓர் இந்தியச் செவிலியரும், கல்வியாளரும், ஆராய்ச்சியாளரும், நிர்வாகியும் ஆவார். இவர் தற்போது மணிப்பால் செவிலியர் கல்லூரியின் தலைவராகவும்,குழந்தைகள் சுகாதார செவிலியர் பேராசிரியராகவும் உள்ளார். இவர் மணிப்பால் உயர்கல்வி கழகத்தில் செவிலியர் கல்வி இயக்குநராக உள்ளார் (முன்பு மணிபால் பல்கலைக்கழகம் என்று அழைக்கப்பட்டது). இவர் செவிலியர் தொழிலை மதிக்கும் ஒரு பதிவுசெய்யப்பட்ட செவிலியராவார்.
# அனிஸ் ஜார்ஜ்

## கல்வி

முனைவர் அனிஸ் ஜார்ஜ், 1983இல் வேலூர்கிருத்தவ மருத்துவக் கல்லூரியிலுள்ள செவிலியர் கல்லூரியில் செவிலியத்தில் இளம் அறிவியல் பட்டத்தையும், 1987இல் முதுநிலை அறிவியல் பட்டதையும் பெற்றார். பின்னர் 1993 ஆம் ஆண்டு புதுதில்லியின் ஆரேகே கல்லூரியில் செவிலியத்தில் முதுநிலை தத்துவமும், 1998 இல் மணிப்பால் உயர்கல்வி கழகத்திலிருந்து முனைவர் பட்டமும் பெற்றார். இவர், மணிப்பால் உயர்கல்வி கழகத்திலிருந்து முனைவர் பட்டம் பெற்ற முதல் செவிலியர் நிபுணர் ஆவார். முன்பு இவர், சுல்தான் கபூஸ் பல்கலைக்கழகத்தில் செவிலியக் கல்லூரியின் உதவித் தலைவராகவும், சவூதி அரேபியாவின் கிங் காலித் பல்கலைக்கழக மருத்துவமனையில்] செவிலியக் கல்வி உதவி துணை இயக்குநராகவும் பணியாற்றினார்.  
0மணிப்பால் செவிலியக் கல்லூரியின் தலைவராக, இவர், கல்வியில் கல்லூரியின் வளர்ச்சிக்கு மகத்தான பங்களிப்பை வழங்கியுள்ளார். இவரது தலைமையின் போது, கல்லூரி அனைத்து பகுதிகளிலும், குறிப்பாக ஆராய்ச்சியில் வலுவாக வளர்ந்துள்ளது. 2013ஆம் ஆண்டில், கனடாவின் மெக்மாஸ்டர் பல்கலைக்கழகத்தைச் சேர்ந்த பேராசிரியர் பசந்தி மஜும்தாருடன் இணைந்து மணிப்பால் பல்கலைக்கழகத்தில் பங்கேற்பு நடவடிக்கை ஆராய்ச்சி குறித்த ஒரு இருக்கை நிறுவப்பட்டது. இந்த திட்டத்தின் கீழ் ஆராய்ச்சியின் முக்கிய பகுதிகள் எச்ஐவி/எய்ட்ஸ், புலம்பெயர்ந்த ஆரோக்கியம், நீரிழிவு நோய் போன்றவை. தனிநபர்கள், குடும்பங்கள், சமூகங்கள் , சமுதாயத்திற்கான ஆரோக்கியம், சுகாதாரப் பாதுகாப்பை மேம்படுத்துதல், பங்கேற்பு நடவடிக்கை ஆராய்ச்சியில் திறமைகளுடன் செவிலிய ஆசிரியர்களுக்கு அதிகாரம் அளிக்க இந்த திட்டம் முயன்றது.  
இந்திய செவிலிய மன்றம், எய்ட்ஸ், காசநோய் மற்றும் மலேரியாவை எதிர்த்துப் போராடுவதற்கான உலகளாவிய நிதியம் ஆகியவற்றின் கூட்டுத்திட்டமான எச்.ஐ.வி/எய்ட்ஸ் பயிற்சித் திட்டத்தின் முதன்மை ஒருங்கிணைப்பாளர்களில் ஒருவராக 2008- 2013 வரை இருந்தார். மேலும், தேசிய எய்ட்ஸ் கட்டுப்பாட்டு திட்டத்தின் விரைவான வளர்ச்சியை செயல்படுத்த தேசிய சுகாதார அமைப்பின் மனித மற்றும் நிறுவன திறன்களை வலுப்படுத்துவதே திட்டத்தின் நோக்கமாகும். தேசிய அளவில் 2011 ஆம் ஆண்டிற்கான இந்தத் திட்டத்தை செயல்படுத்துவதில் மணிபால் செவிலியர் கல்லூரி முதல் இடத்தைப் பெற்றுள்ளது.
# மெக்தாப் (நடிகை)

**மெக்தாப்** (*Mehtab*) (1913-1997)இந்தி / உருது படங்களில் நடித்த இந்திய நடிகையாவார். இவர் 1928 முதல் 1969 வரை பணியாற்றினார். இவர் குசராத்தின் சாச்சினில் ஒரு முஸ்லிம் குடும்பத்தில், நஜ்மா என்ற பெயரில் பிறந்தார். இவரது தந்தை, நவாப் சித்தி மூன்றாம் இப்ராகிம் முகமது யாகுத் கான், குசராத்து மாநிலத்தில் சூரத்து நகர் அருகேயுள்ள சாச்சினின் நவாப் ஆவார். 1920களின் பிற்பகுதியில், *செகண்ட் ஒய்ப்* (1928), *இந்திரா பி.ஏ.* (1929), *ஜெயந்த்* (1929) போன்ற படங்களில் ஒரு சிறிய பாத்திரங்களுடன் தனது வாழ்க்கையைத் தொடங்கினார். இவர் *வீர் குணால்* (1932) என்ற படத்தில் அசரப் கானுக்கு இணையாக நடிப்பதற்கு முன்பு குணச்சித்திர வேடங்களில் நடித்தார். முக்கியமாக அதிரடி சார்ந்த பாத்திரங்களைச் செய்து கிட்டத்தட்ட ஒரு தசாப்தத்திற்குப் பிறகு, கிதார் சர்மா இயக்கிய *சித்ரலேகா* (1941) படத்தில் இவர் முக்கியத்துவம் பெற்றார்.  
இவர் தனது ஆரம்பகால நடிகர் அசரப் கானை மணந்தார். இவர்களுக்கு ஒரு மகன் இருந்தார். இவர்கள் பின்னர் விவாகரத்து செய்தனர். பின்னர், இவர் 1946இல், நடிகர் சோராப் மோடியை இரண்டாவதாக மணந்தார். *ஜான்சி கி ராணி* (1953) என்ற வரலாற்று நாடகத்தில் மோடி நடித்திருந்தார். இது அற்புதமான காட்சிகளையும் ஆடம்பரமான அரங்கங்களையும் கொண்டிருந்தாலும் திரையரங்கங்களில் வசூல் ஈட்ட முடியவில்லை. மெக்தாப், மோடியின் *சமே படா பல்வன்* (1969) படத்தில் ஒரு கதாபாத்திரக் கலைஞராக தனது கடைசி வேடத்தில் நடித்ததைத் தவிர 1953 -ஐத் தொடர்ந்து படங்களில் நடிப்பதை நிறுத்தினார். இவர் 10 ஏப்ரல் 1997 அன்று மும்பையில் இறந்தார்.
# மெக்தாப் (நடிகை)

## தொழில்

மெக்தாப், தனது ஆரம்பகால திரைப்படமான *கமல்-இ-ஷம்ஷீர்* (1930) படத்தில் வசீர் முகமது கானுடன் நடித்தார். இது இவரது தாயார் 'எக்செல்சியர்' என்ற திரைப்பட நிறுவனத்தின் கீழ் தயாரித்தத் திரைப்படமாகும். இவர் பல்வேறு படங்களில் முக்கியமாக சாரதா திரைப்பட நிறுவனம் தயாரித்த அதிரடி வேடங்களில் நடித்தார். இறுதியாக 1932ஆம் ஆண்டில், *இந்தியன் ஆர்ட் புரொடக்சன்ஸ்* என்ற பதாகையின் கீழ் *வீர் குணால்* படத்தில் முக்கிய பெண் கதாபாத்திரத்தில் அஷ்ரப் கானுக்கு இணையாக நடித்தார்.
# மெக்தாப் (நடிகை)

## சொந்த வாழ்க்கை

ஒரு முஸ்லிமான மெக்தாப், பார்சி இனத்தவரான சோராப் மோடியை, 28 ஏப்ரல் 1946 அன்று தனது பிறந்த நாளன்று மணந்தார். மெக்தாப்பின் கூற்றுப்படி, இந்த திருமணத்திற்கு மோடியின் குடும்பத்தினர் ஒப்புதல் அளிக்கவில்லை.
# சமூகத்தில் பெண்ணிய விளைவுகள்

பெண்ணிய இயக்கம் மேற்கத்திய சமூகத்தில் பெண்களை அதிக அளவில் கல்வி கற்பதற்கான வாய்ப்புகளை ஏற்படுத்தச் செய்தல்; ஆண்களுக்கு இணையான ஊதியம்; விவாகரத்து நடவடிக்கைகளைத் தொடங்குவதற்கான உரிமை; கருத்தரித்தல் தொடர்பான தனிப்பட்ட முடிவுகளை எடுக்கும் பெண்களின் உரிமை ( கருத்தடை மற்றும் கருக்கலைப்பு அணுகல் உட்பட); மற்றும் சொத்து உரிமை , பெண்களின் வாக்குரிமை உட்பட பல மாற்றத்தை ஏற்படுத்தியுள்ளது. ஆர்வர்டு உளவியல் பேராசிரியர் ஸ்டீவன் பிங்கர், பெண்ணியம் ஆண்களுக்கு எதிரான குடும்ப வன்முறையைக் குறைத்துள்ளது, என்றும் பெண்ணிய நடவடிக்கைகளால் ஒரு பெண் தங்களுக்குத் தெரிந்த நபர்களால் கொல்லப்படுவதற்கான வாய்ப்பு ஆறு மடங்கு குறைந்துள்ளது என்றும் கூறியுள்ளார். எவ்வாறாயினும், நான்காவது அலைப் பெண்ணியம் ஆண் வன்முறைகளை அதிகரிக்கச் செய்வதாகவும், பெண்களின் உரிமைகளுக்கு எதிரான விதத்திலும் அமைந்ததால் இது பெண்ணிய நடவடிக்கைகளின் பின்னடைவாகவே பார்க்கப்படுகிறது.
# சமூகத்தில் பெண்ணிய விளைவுகள்

## பெண்களின் உரிமை

1960 களில் இருந்து, பெண்கள் விடுதலை இயக்கம் பெண்களின் உரிமைகளுக்காக பிரச்சாரம் செய்தது, ஆண்களுக்கு இணையான ஊதியம், சட்டத்தில் சம உரிமைகள் மற்றும் அவர்களது குடும்பங்களை திட்டமிடுவதற்கான சுதந்திரம் ஆகிய பல உரிமைகளுக்காகப் போராடியது.இதில் சில வெற்ற்களும் சில தோல்விகளையும் அடைந்து ஒரு கலவையான வெற்றியினையே கொடுத்தது. பெண்களின் உரிமைகள் பற்றிய கருத்துக்களுடன் தொடர்புடைய பொதுவான சிக்கல்கள் என்பது, ஒருங்கமைவுக் கட்டுப்பாடு மற்றும் தன்னாட்சி உரிமை மட்டுமல்லாது; வாக்களிக்க (உலகளாவிய வாக்குரிமை); பொது அலுவலக உரிமையாளராக; பணி செய்ய; நியாயமான ஊதியம் அல்லது சம ஊதியம்; சொந்தமான சொத்து வைத்துக் கொள்ள; கல்விக்கு; இராணுவத்தில் பணியாற்ற; சட்ட ஒப்பந்தங்களில் நுழைய; மற்றும் திருமண உரிமை, பெற்றோர் மற்றும் மத உரிமைகள் ஆகிய பல உரிமைகளைப் பெறுவதினை உள்ளடக்கியது ஆகும். சிறுவர்களுடனான பாலியல் முறைகேட்டில் இருந்து பெண்கள் மற்றும் சிறுமிகளைப் பாதுகாக்க பெண்ணியவாதிகள் பணியாற்றியுள்ளனர், சிறுமிகள் மிகவும் இளமையாக இருந்தபோது கூட பெண்கள் ஆண்களுடன் உடலுறவு கொள்ள வேண்டும் என்ற முந்தைய நம்பிக்கையினை இவர்கள் எதிர்த்துப் போராடினர்.  
இங்கிலாந்தில், சட்ட சமத்துவத்திற்கு ஆதரவாக ஒரு பொது கருத்து வேகம் பெற்றது, நவீன இயக்கத்தின் போது, இரு உலகப் போர்களிலும் ஆண்களைப் போலவே பெண்களும் தங்களது பங்களிப்புகளை வழங்கினர். 1960 களில், நாடாளுமன்ற உறுப்பினர் வில்லி ஆமில்டன் ஆவ்ர்களின் குழுவானது வேலைவாய்ப்பில் சம உரிமை, ஒரே வேலை ஒரே கூலி எனும் மசோதா, பாலியல் உறவில் பாரபட்சத்திற்கு எதிரான மசோதா, 1973 ஆம் ஆண்டின் பச்சை அறிக்கை ஆகிய மசோதாக்களை சட்ட ரீதியிலாக பெண்களுக்கு உரிமை பெற்றுத் தரும் விதத்தில் சமர்ப்பித்தது. அதற்கு முன்னதாக 1975 வரை முதல் பிரித்தானிய பாலின பாகுபாடு சட்டம், சம ஊதிய சட்டம் மற்றும் சம வாய்ப்புகள் ஆணையம் ஆகியன நடைமுறைக்கு வந்தது. இங்கிலாந்து அரசாங்கத்தின் ஊக்கத்துடன், EEC இன் பிற நாடுகள் விரைவில் ஐரோப்பிய சமூகம் முழுவதும் பாகுபாடு காட்டும் சட்டங்கள் படிப்படியாக நீக்கப்படுவதை உறுதி செய்வதற்கான ஒப்பந்தத்துடன் இதைப் பின்பற்றின.  
அமெரிக்காவில், அனைத்து பெண்களுக்கும் சமத்துவத்தை ஏற்படுத்த 1966 ஆம் ஆண்டில் பெண்களுக்கான தேசிய அமைப்பு சம உரிமை திருத்தத்திற்கு ( ERA ) போராடிய ஒரு முக்கியமான குழுவாகும். இந்தச் சட்டத்தின் மூலம் பாலியல் உறவில் சம உரிமை பெண்களுக்கு வழங்கப்படுவதனை எந்த மாநிலமும் மற்க்கவோ அல்லது உரிமைகளைக் குறைக்கவோ கூடாது என்று கூறியுள்ளது.
# பெண்ணிய இயக்கம்

**பெண்ணிய இயக்கம்** ( Feminist movement **பெண்கள் இயக்கம்** அல்லது **பெண்ணியம் என்றும் அழைக்கப்படுகிறது** ) என்பது ஆண்களுக்கும் பெண்களுக்கும் இடையிலான சமத்துவமின்மையால் உருவாக்கப்பட்ட பெண்களின் பிரச்சினைகளை சீர்திருத்தம் செய்யும் நோக்கில் நடைபெற்ற தொடர்ச்சியான சமூக இயக்கங்கள் மற்றும் அரசியல் பிரச்சாரங்களைக் குறிக்கிறது. பெண்களின் விடுதலை, இனப்பெருக்க உரிமைகள், குடும்ப வன்முறை, மகப்பேறு விடுப்பு, சம ஊதியம், பெண்களின் வாக்குரிமை, பாலியல் துன்புறுத்தல் மற்றும் பாலியல் வன்முறை போன்ற பிரச்சினைகள் ஆகியன இதில் அடங்கும். 1800 களில் இந்த இயக்கம் தொடங்கியதிலிருந்து தற்போது வரை பல உரிமைகளுக்காக தொடர்ந்து போராடிக் கொண்டு வந்திருக்கிறது, நாடுகள் மற்றும் சமூகங்களிடையே இந்த இயக்கங்களின் நடவடிக்கைகள் வேறுபடுகின்றன. ஒரு நாட்டில் பெண் பிறப்புறுப்பு சிதைவுக்கு எதிர்ப்பு, மற்றொரு நாட்டில் கண்ணாடி உச்சவரம்புக்கு எதிர்ப்பு போன்ற ஒவ்வொரு நாட்டிற்கும் ஏற்ற வகையில் முன்னுரிமைகள் மாறுபடுகின்றன.  
மேற்கத்திய உலகின் சில பகுதிகளில் பெண்ணியம் நூற்றாண்டின் தொடக்கத்தில் இருந்து ஒரு தொடர்ச்சியான இயக்கமாக இருந்து வருகிறது. பெண்ணிய அலை எனும் பெயரில் தொடர்ச்சியாக சீர்திருந்த்த நடவடிககளில் ஈடுபட்டு வருகிறது. முதல்-அலை பெண்ணியம் நடுத்தர அல்லது உயர்- நடுத்தர வகுப்பு பெண்களின் உரிமைகளை மையமாகக் கொண்டது மற்றும் வாக்குரிமை மற்றும் அரசியல் சமத்துவம், கல்வி, சொத்துரிமை, நிறுவன தலைமை மற்றும் திருமண சுதந்திரம் ஆகியவற்றை உள்ளடக்கியது. இரண்டாம் அலை பெண்ணியம் சமூக மற்றும் கலாச்சார ஏற்றத்தாழ்வுகளை மேலும் எதிர்க்க முயன்றது. பெண்ணியத்தின் முதல் அலை முக்கியமாக நடுத்தர வர்க்க வெள்ளை பெண்களை உள்ளடக்கியிருந்தாலும், இரண்டாவது அலை பல்வேறு சமூக வகுப்புகளைச் சேர்ந்த பெண்களையும், நிறவாதத்தினை எதிர்க்கும் வகையில், ஒற்றுமையை விரும்பும் பிற வளரும் நாடுகளைச் சேர்ந்த பெண்களின் உரிமைகளையும் உள்ளடக்கி இருந்தது. மூன்றாம் அலை பெண்ணியம் பெண்களின் வணிக, குடும்ப வாழ்வில் நிதி, சமூக மற்றும் கலாச்சார ஏற்றத்தாழ்வுகளை எதிர்க்கும் வகையில் அமைந்து இருந்தது, மேலும் அரசியல் மற்றும் ஊடகங்களில் பெண்களின் பங்களிப்பினை அதிகரிக்கும் நோக்கில் பல பிரச்சாரங்களை மேற்கொண்டது.. அரசியல் செயல்பாட்டிற்கு எதிராக, பெண்ணியவாதிகள் கருக்கலைப்பு உரிமை போன்ற பெண்களின் இனப்பெருக்க உரிமைகள் மீது கவனம் செலுத்தினர். நான்காவது அலை பெண்ணியம் பாரம்பரியமாக ஓரங்கட்டப்பட்ட குழுக்களின் சமூக முன்னேற்றத்திற்காகவும், அதிகாரத்தினைப் பகிர்ந்தளித்தல் ஆகியவற்றினை நோக்கமாகக் கொண்டு செயல்பட்டது.
# பெண்ணிய இயக்கம்

## வரலாறு

பெண்கள் இயக்கத்தின் தொடக்கத்திலிருந்தே, ஆண்களுக்கும் பெண்களுக்கும் இடையிலான சமத்துவமின்மையே இதன் அடிப்படையாக அமைந்தது. அரசியல் மற்றும் சமூக போராட்டங்கள் மூலம், பெண்கள் சமத்துவத்தின் இடைவெளியை அகற்ற போராடினர். இயற்கையின் சட்டத்தை நியாயப்படுத்தி, பெண்கள் ஆண்களை விட தாழ்ந்தவர்களாக கருதப்படுகிறார்கள்.
# பெண்ணிய இயக்கம்

## வரலாறு

### பெண்ணியத்திற்கு முந்தைய சமூகம்

பெண்ணிய இயக்கம் வரலாறு முழுவதும் ஒரு தொடர்ச்சியான சக்தியாக இருந்து வருகிறது. பெண்ணிய இயக்கச் செயல்பாடுகள் ஆரம்பிக்கும் நாள் என்பதில் ஒரு தீர்க்கமான முடிவு ஆரம்பத்தில் ஏட்டப்படவில்லை. பல ஆண்டுகளாக ஆண்களும் பெண்களும் இது தொடர்பாக எழுதுக் கொண்டே வந்தாலும் அதனை நடைமுறைப்படுத்துவதில் பல சிக்கல்கள் இருந்ததே இதன் காரணமாக அமைந்தது. உதாரணமாக, பண்டைய கிரேக்கத்தைச் சேர்ந்த பெண் கவிஞர், சப்போ, கிமு 615 இல் பிறந்த இவர், பாலியல் உறவு பற்றி கவிதை எழுதி உள்ளார்.
# ஆட்-தின் மகளிர் மருத்துவக் கல்லூரி

**ஆட்-தின் மகளிர் மருத்துவக் கல்லூரி** (*Ad-din Women's Medical College*)(வங்க மொழி:আদ-দ্বীন মহিলা মেডিকেল কলেজ) என்பது வங்காளதேசத்தில் உள்ள ஒரு தனியார் மருத்துவக் கல்லூரி ஆகும். இது பெண் மாணவர்களுக்காக மட்டுமே செயல்படும் மருத்துவக் கல்லூரி ஆகும். இக்கல்லூரி 2008ஆம் ஆண்டில் நிறுவப்பட்டது. வங்கதேசத் தலைநகர் டாக்காவின் மக்பஜாரில் இக்கல்லூரி அமைந்துள்ளது. இது தாக்கா பல்கலைக்கழகத்துடன் இணைவுப்பெற்றக் கல்லூரியகச் செயல்படுகின்றது.
# ஆட்-தின் மகளிர் மருத்துவக் கல்லூரி

## வரலாறு

ஆட்-தின் அறக்கட்டளை என்பது வங்காளதேசத்தில் ஆதரவற்றவர்களுக்கு சேவை செய்வதற்காக அர்ப்பணிக்கப்பட்ட அரசு சாரா நிறுவனம் ஆகும். இந்த அறக்கட்டளை மகளிர் மருத்துவத்தினை மேம்படுத்த, 2008ஆம் ஆண்டில் ஆட்-தின் மகளிர் மருத்துவக் கல்லூரியை நிறுவியது. இது வங்கதேசத்தில் இயங்கும் நான்கு மருத்துவக் கல்லூரிகளில் முதலாவதாகும்.
# ஆட்-தின் மகளிர் மருத்துவக் கல்லூரி

## வளாகம்

இக்கல்லூரி தாக்காவின் மக்பஜாரில் 500 படுக்கைகள் கொண்ட ஆட்-டின் மருத்துவக் கல்லூரி மருத்துவமனை வளாகத்தில் அமைந்துள்ளது. தாக்கா விமான நிலையத்திலிருந்து 15 கி.மீ. தொலைவில் இக்கல்லூரி அமைந்துள்ளது. இம்மருத்துவமனை ஆண்கள் மற்றும் பெண்களுக்குச் சிகிச்சை அளிக்கிறது. ஆனால் அதன் நோயாளிகளில் 90 சதவிகிதத்திற்கும் மேற்பட்டவர்கள் பெண்கள் மற்றும் குழந்தைகள் ஆவார்.
# ஆட்-தின் மகளிர் மருத்துவக் கல்லூரி

## நிர்வாகம்

இக்கல்லூரி தாக்கா பல்கலைக்கழகத்தின் இணைவு பெற்ற கல்லூரியாகும். இதன் தலைவராக ரஃபிக்-உல் ஹக்கும் முதல்வராகப் பேராசிரியர் மருத்துவர் ஆஃபிகோர் ரகுமானும் உள்ளனர்.
# ஆட்-தின் மகளிர் மருத்துவக் கல்லூரி

## கல்வி

ஆட்-தின் மகளிர் மருத்துவக் கல்லூரி வங்காளதேசம் மருத்துவம் மற்றும் பல் மருத்துவ குழுமத்தினால் அங்கீகரிக்கப்பட்டது. ஐந்து ஆண்டு மருத்துவப் படிப்பை இக்கல்லூரி வழங்குகிறது. இக்கல்லூரி டாக்கா பல்கலைக்கழகத்தில் இளங்கலை மருத்துவம், இளங்கலை அறுவை சிகிச்சை (*எம். பி. பி. எஸ்*.) பட்டம் பெற வழிவகுக்கிறது. இறுதி தொழில்முறை தேர்வில் தேர்ச்சி பெற்ற மருத்துவ மாணவருக்கு ஓராண்டு கட்டாய வேலைவாய்ப்பும் வழங்கப்படுகிறது. மருத்துவ பயிற்சி பெற மருத்துவக் குழுமத்தில் பதிவு பெறுவதற்கு மருத்துவ பயிற்சி என்பது நிபந்தனையாக உள்ளது அக்டோபர் 2014இல், சுகாதார மற்றும் குடும்ப நல அமைச்சகம் தனியார் மருத்துவக் கல்லூரிகளில் சேர்க்கை மற்றும் கல்விக் கட்டணத்தை 1,990,000 வங்காளதேச இட்டாக்கா (2014 நிலவரப்படி அமெரிக்க டாலர் 25,750) என ஐந்து வருடப் படிப்புகளுக்கு நிர்ணயம் செய்தது.  
இக்கல்லூரியில் பயில மகளிர் மாணவர்களுக்கு மட்டுமே அனுமதி உண்டு. வங்காளதேசத்தில் உள்ள அனைத்து மருத்துவக் கல்லூரி (அரசு மற்றும் தனியார்) மருத்துவ மாணவர் சேர்க்கையின் மையமாகச் சுகாதார சேவைகள் இயக்குநரகம் செயல்படுகிறது. இது நாடு முழுவதும் ஒரே நேரத்தில் நடைபெறும் எழுத்துத் தேர்வின் அடிப்படையில் சேர்க்கையினை நடத்துகிறது. இத்தேர்வானது பல விடைகள் கொண்ட வினாக்களின் அடிப்படையில் நடைபெறுகிறது. விண்ணப்பதாரர்கள் இந்த தேர்வின் முதன்மையாகப் பெற்ற மதிப்பெண் அடிப்படையில் மருத்துவக் கல்லூரிகளில் சேர்க்கப்படுகிறார்கள், இருப்பினும் இரண்டாம் நிலைப் பள்ளி சான்றிதழ் மற்றும் மேல்நிலைப் பள்ளி சான்றிதழ் தரங்களும் சேர்க்கையில் பங்கு வகிக்கின்றன. சுதந்திரப் போராட்ட வீரர்களின் குழந்தைகளுக்கும், பின்தங்கிய பின்னணியைச் சேர்ந்த மாணவர்களுக்கு 5% இடங்களும் ஒதுக்கப்பட்டுள்ளது. ஜூலை 2014 நிலவரப்படி, இக்கல்லூரியில் ஆண்டுதோறும் 75 மாணவர்கள் சேர்த்துக் கொள்ளப்படுகின்றனர்.
# ஆட்-தின் மகளிர் மருத்துவக் கல்லூரி

## துறைகள்

இக்கல்லூரியில் கீழ்கண்ட மருத்துவம் சார்ந்த துறைகள் அமைந்துள்ளன.
- உடற்கூறியல் துறை
- உடற்செயலியல் துறை
- உயிர்வேதியியல் துறை
- மருத்துவத் துறை
- அறுவை சிகிச்சைத் துறை
- காது, மூக்கு, தொண்டை துறை
- இருதயவியல் துறை
- பல் மருத்துவ துறை.
# சாருவி அகர்வால்

**சாருவி அகர்வால்** (*Charuvi Agrawal*) 1983 ஆம் ஆண்டு ஜூன் மாதம் 20 ஆம் நாள் பிறந்தார்.இவர் ஒரு இந்திய ஓவியர், சிற்பி, திரைப்படத் தயாரிப்பாளர் மற்றும் ஒளிப்பதிவாளர் ஆவார். அவர் செரிடன் தொழில்நுட்ப கல்லூரியில் பட்டம் பெற்றார். மற்றும் தில்லி பல்கலைக்கழகத்தின் கலைக் கல்லூரியில் நுட்பக்கலை பிரிவில் தங்கப் பதக்கம் வென்றவர்.
# சாருவி அகர்வால்

## சாருவி வடிவமைப்பு ஆய்வகங்கள்

2009 ஆம் ஆண்டு சாருவி அகர்வால் அவர்கள் ஒரு முன்னணி இயங்குபட மற்றும் வடிவமைப்பு ஆய்வகத்தை நிறுவினார். இதற்கு சாருவி வடிவமைப்பு ஆய்வகங்கள் என பெயரிட்டு இயங்கி வருகிறார்.இந்த நிறுவனம் தேசிய மற்றும் சர்வதேச அளவில் இருபரிமாணம் மற்றும் முப்பரிமாண இயங்கு படம் தயாரித்தல், காட்சி விளைவுகள், ஒளி கற்பனை சேர்ப்பு மற்றும் வடிவமைப்பு முதலிய துறைகளில் தொழினுட்பம் பெற்று இயங்கி வருகிறது.  
இந்த நிறுவனம் உலகலாவிய பல முதன்மை நிறுவனங்களுடன் இணைந்து இந்தியா மற்றும் உலகெங்கிலும் உள்ள பல இடங்களில் எண்ணற்ற கண்காட்சிகள் மற்றும் தொழில்நுட்ப திருவிழாக்களில் தனது திறமையை வெளிப்படுத்தியுள்ளது.
# சாருவி அகர்வால்

## அனுமன் சிலை

சாருவி அகர்வால் அவர்கள் 26000 தொங்கு மணிகளால் ஆன 25 அடிகள் உயரம் உள்ள ஒரு அனுமன் சிலையை வடிவமைத்தார். இந்த அனுமன் சிலை கலைநயம், புதுமை மற்றும் திறமை மிக்க ஒரு வடிவமைப்புக்கு சான்றாக விளங்குகிறது. மேலும் இந்த படைப்பு சாருவி அகர்வாலின் கற்பனை மற்றும் கலையின் மேலும் கொண்ட ஈர்ப்புக்கு உதாரணமாக அமைந்துள்ளது.
# சாருவி அகர்வால்

## களிமண் நுண் சிலைகள்

சாருவி அகர்வால் அவர்கள் களிமண் கொண்டு மனித முப்பரிமாண நுண் சிலைகளை செய்யும் திறன் பெற்றவர். தமது இந்த புதிய கலை நுணுக்கத்திற்கு களிமண் நுண் சிலைகள் என பொருள்படும் **கிளேட்ரானிக்ஸ்** என்ற வார்த்தையை பயன்படுத்தினார்.  
இவ்வாறு களிமண்ணிலிருந்து சுவாரசியமான உருவங்களை உருவாக்குவது என குழந்தை பருவத்திலிருந்தே பொழுதுபோக்காக இவர் இந்த கலையை விரும்பி தேர்வு செய்தார். தனது ஆறாம் வகுப்பு பள்ளி படிப்பில் சிறுவயதில் கோடைகால சிறப்பு வகுப்பில் களிமணைக் கொண்டு நுண் சிலைகளை செய்ய கற்றுக்கொண்டார். ஆனால் பிற்காலத்தில் தனது வாழ்வில் இந்த நுண் கலையில் சிறந்து விளங்குவோம் என எதிர்பார்த்திருக்க மாட்டார்.  
உதாரணமாக, முன்னாள் பிரதமர் டாக்டர் மன்மோகன் சிங்கின் களிமண் நுண் சிலை செய்து, ஒரு பொம்மையை போல் உருவாக்கினார். மேலும் ஆ. ப. ஜெ. அப்துல் கலாம் அவர்களது களிமண் நுண் சிலையில் பாக்கெட்டில் சீப்பு மற்றும் அருகில் ஒரு ராக்கெட் இருப்பதை போல் செய்தார். அடிப்படையில் இவர் சிற்பக் கலையுடன் சேர்த்து இயங்கு சித்திரம் கலந்த கலையை இணைக்கிறார்.  
மேலும் இவர் ஆர்னோல்டு சுவார்செனேகர், அன்னை தெரசா, வீரப்பன், உசாமா பின் லாதின், சோனியா காந்தி, அடல் பிஹாரி வாஜ்பாய், லாலு பிரசாத் யாதவ், முலாயம் சிங், டாக்டர் சலீம் அலி, ஜார்ஜ் வாக்கர் புஷ், பால் தாக்கரே மற்றும் ஐ. கே. குஜரால் என பல அறியப்பட்ட நபர்களின் களிமண் நுண் சிலைகளை உருவாக்கி காட்டினார்.
# சாருவி அகர்வால்

## ஸ்ரீ அனுமன் சாலிசா

சாருவி அகர்வால் அவர்கள் 2013 ஆண்டு **ஸ்ரீ அனுமன் சாலிசா** என்ற முப்பரிமாண இயங்கு சித்திர குறும்படம் ஒன்றை இயக்கினார். இதில் பாடப்பெற்ற பாடல் இந்து மத தொன்மையியலை பறைசாற்றும் விதத்தில் உலகெங்கும் பாடப்பட்டது.  
இந்த பின்னணி பாடல் சோனு நிகம், உதித் நாராயண், ஹரிஹரன், சங்கர் மகாதேவன், ஷான் என 19 பிரபல பாடகர்களுடன் இணைந்து அமிதாப் பச்சன் அவர்களால் பாடப்பட்டு ஒலிப்பதிவு செய்யப்பட்டது. இந்த முப்பரிமாண இயங்கு சித்திர குறும்படம் உலகம் முழுவதும் விமர்சன ரீதியாக பாராட்டப்பட்டது. மற்றும் 6 முறை ஆஸ்கார் விருது தகுதி படங்களில் ஒன்றாக பரிந்துரைக்கப்பட்டது. நம்பிக்கை மற்றும் ஆன்மீகம் பற்றிய நமது புரிதலின் வரம்புகளை இந்த படம் முன்னெடுத்து செல்ல முயற்சிக்கிறது.  
ஸ்ரீ அனுமன் சாலிசா முப்பரிமாண இயங்கு சித்திர குறும்படம் முழுவதும் இந்து புராணக் கடவுளான அனுமனின் வீர தீர செயல்கள் மற்றும் அவரின் பலம் என காட்சிகளால் நிரப்பப்பட்ட ஒரு படம் ஆகும். தெய்வீகத்தைப் பற்றிய நமது உணர்தல் பலவிதமான வெளிப்பாடுகளைக் கொண்டுள்ளது. ஆனால் அதன் உண்மைத் தன்மை ஒருவருக்கு ஒருவர் மாறுபடும் அது ஒருவரின் சுய உணர்தலைப் பொருத்தது. இந்த படம் அனுமன் மீது உள்ள பக்தி மற்றும் மதிப்பு முதலியவற்றை மிக உயர்ந்த வெளிப்பாட்டை வழங்குகிறது. மேலும் இந்த படம் இறை நம்பிக்கையை வெளிப்படுத்தும் ஒரு சித்திரம் ஆகும்.
# பெண்ணியத்தில் ஆண்கள்

19 ஆம் நூற்றாண்டிலிருந்து, இயக்கத்தின் ஒவ்வொரு " பெண்ணிய அலைகளிலும்" பெண்ணியத்திற்கான குறிப்பிடத்தக்க கலாச்சார மற்றும் அரசியல் செயல்பாடுகளில் ஆண்களும் குறிப்பிடத்தக்க அளவில் பங்கெடுத்துள்ளனர்.
# பெண்ணியத்தில் ஆண்கள்

## வரலாறு

பார்க்கர் பில்ஸ்பரி செப்டம்பர் 22, 1809 இல் ஆமில்டனில் பிறந்தார். அவரது பெற்றோர் ஆலிவர் பில்ஸ்பரி மற்றும் அன்னா ஸ்மித் ஆவர். இவர் ஜூலை 7, 1898 அன்று கான்கார்ட், NH இல் இறந்தார். இவர் சிறியவராக இருந்தபோது, 1838 இல் பட்டம் பெற கில்மாண்டன் இறையியல் கருத்தரங்கிற்குச் சென்றார். அதற்கு முன்னதாக பள்ளிப் படிப்பினை மாவட்டப் பள்ளியில் கற்றார். ஒரு வருடம் கழித்து இவர் லூடன், NH இல் உள்ள சபை தேவாலயத்தில் அமைச்சரானார். பின்னர், இவர் சாரா எச். சார்ஜெண்ட் என்பவரை மணந்தார். இந்தத் தம்பதிக்கு ஹெலன் பில்ஸ்பரி எனும் ஒரு குழந்தை உள்ளது. இவர் மாசசூசெட்சில் பெண் அடிமை ஒழிப்புவாதி மற்றும் பெண் வாக்குரிமை அமைப்பின் தலைவரானார் *.* இவரது அடிமைத்தனத்திற்கு எதிரான அப்போஸ்தலர்களின் செயல்களானது நியூ இங்கிலாந்து ஒழிப்பு இயக்கத்தின் வரலாற்றில் முக்கியப் பங்காற்றியது.  
பார்க்கர் பில்ஸ்பரி மற்றும் பிற ஒழிப்புவாத ஆண்கள் பெண்ணியத்திற்கு ஆதரவான கருத்துக்களைக் கூறினர் . மேலும் அவர்கள தங்களை வெளிப்படையாக பெண்ணியவாதிகள் என அடையாளம் காட்டினர். அவர்கள் தங்களது செல்வாக்கினைப் பயன்படுத்தி பெண்கள் மற்றும் அடிமைகளின் உரிமைகளை பெற்றுத்தருவதற்காக பங்களித்து வருகின்றனர்.  
1865 ஆம் ஆண்டில் நியூ *ஹாம்ப்ஷயர்* பெண்ணிய அமெரிக்க சம உரிமை சங்கத்தின் அரசியலமைப்பை உருவாக்க பில்ஸ்பரி உதவினார். மேலும் இவர் அந்த அமைப்பின் துணைத் தலைவராகவும் பணியாற்றினார். 1868 மற்றும் 1869 இல், எலிசபெத் கேடி ஸ்டாண்டனுடன் *தெ ரெவல்யூசன்* எனும் இதழில் தொகுத்தல் பணியினை மேற்கொண்டார்.  
பதினேழாம் மற்றும் பதினெட்டாம் நூற்றாண்டுகளில், பிரான்சுவாஸ் பவுலின் டி லா பாரே, டெனிஸ் டிடெரோட், பால் ஹென்றி த்ரி ஹோல்பாக், மற்றும் சார்லஸ் லூயிஸ் டி மான்டெஸ்கியூ உட்பட பெரும்பான்மையான பெண்ணிய சார்பு எழுத்தாளர்கள் பிரான்சிலில் பெண்ணிய முன்னேற்த்திற்காக பங்களித்தனர். மான்டெஸ்கியூ எனும் எழுத்தாளர் தனது படைப்புகளில் ஆண் சர்வாதிகாரத்தினை எதிர்க்கும் வகையில் தங்களது பெண் கதாப்பாத்திரங்களை வடிவமைத்துள்ளனர். *பெர்சியன் லட்டர்ஸ்* எனும் கதையில் *ரோக்சனா* எனும் கதாப்பாத்திரம் வடிவமைக்கப்பட்டிருந்தது.18 ஆம் நூற்றாண்டில் ஆண் தத்துவவாதிகள் மனித உரிமைகள் பிரச்சினைகளினால் ஈர்க்கப்பட்டனர், மேலும் *மார்க்விஸ் டி காண்டோர்செட்* போன்ற ஆண்கள் பெண் கல்வியை ஊக்குவித்தனர். ஜெர்மி பெந்தம் போன்ற தாராளவாதிகள், பெண்களுக்கு எல்லா வகையிலும் சம உரிமைகளை கோரினர், ஏனெனில் சட்டத்தின் கீழ் பெண்களுக்கு அநீதி இழைக்கப்படுவதாக பெரும்பான்மையான மக்கள் நம்பினர்.  
19 ஆம் நூற்றாண்டில், பெண்கள் தங்களது உரிமைகளுக்காக போராடுவது பற்றிய போதிய விழிப்புணர்வு கொண்டிருந்தனர். பிரித்தானிய சட்ட வரலாற்றாசிரியர் சர் ஹென்றி மைனே *தனது ஏன்சியன்ட் லா* (1861) என்பதில் ஆணாதிக்கத்தின் தவிர்க்க முடியாத தன்மையை விமர்சித்தார். 1866 ஆம் ஆண்டில், *தெ சப்ஜக்சன் ஆஃப் உமன்* என்பதனை எழுதிய ஜான் ஸ்டூவர்ட் மில் என்பவர் பிரித்தானிய பாராளுமன்றத்தில் ஒரு மனுவை அளித்தார், அதில் 1867 சீர்திருத்த மசோதாவினை அம்ல்படுத்துமாறு அதில் கோரியிருந்தார். இவர் திருமணமான பெண்கள் குறித்த சிக்கல்களைக் கலைவதில் அதிக கவனம் செலுத்தினார்.
# சப்னம் நாசிமி

**சப்னம் நாசிமி** (*Shabnam Nasimi*) என்பவர் பிரிட்டிசு-ஆப்கான் சமூக ஆர்வலர் மற்றும் அரசியல் விமர்சகர் ஆவார். 1991 ஆம் ஆண்டு பிப்ரவரி மாதம் 16 ஆம் தேதியன்று இவர் பிறந்தார். ஆப்கானித்தானின் பழமைவாத நண்பர்கள் அமைப்பின் நிர்வாக இயக்குநராக உள்ளார். ஐக்கிய இராச்சியத்துடன் ஆப்கானித்தான் குறித்த புரிதலையும் ஆதரவையும் இவ்வமைப்பு ஊக்குவிக்கிறது.  
ஆப்கானித்தானில் தலிபான் ஆட்சியில் இருந்து தப்பித்து தனது குடும்பத்துடன் சப்னம் நாசிமி தனது எட்டு வயதில் இங்கிலாந்துக்கு வந்தார். ஆப்கானித்தான் மற்றும் பிற அகதிகளை பிரிட்டிசு சமுதாயத்தில் ஒருங்கிணைப்பதற்காக அர்ப்பணிக்கப்பட்ட ஒரு தொண்டு நிறுவனத்திற்காக தனது வாழ்நாளின் பெரும்பகுதியை இவர் செலவழித்திருக்கிறார், புலம்பெயர்ந்த சமூகங்களிடையே முக்கிய பிரிட்டிசு மதிப்புகளை ஊக்குவித்தார் மற்றும் இவருடைய சமூகத்தின் ஓடுக்கப்பட்ட உறுப்பினர்களுக்கு உதவினார்.
# சப்னம் நாசிமி

## ஆரம்பகால வாழ்க்கை

1999 ஆம் ஆண்டு ஆப்கானித்தானில் தாலிபான் ஆட்சியை விட்டு வெளியேறிய பிறகு, நசிமியின் குடும்பம் ஆப்கானித்தானில் இருந்து இங்கிலாந்துக்கு இடம் பெயர்ந்து வந்தது. நாசிமுடைய தந்தை நூரல்லக் நசிமி முன்னாள் சோவியத் யூனியனில் சட்டத்தில் முனைவர் பட்டம் பெற்றவராவார். சப்னத்தின் தாயார் மக்போபா சட்டத்தில் முதுநிலை பட்டப்படிப்பைப் படித்து முடித்திருந்தார். இவர்கள் குடும்பத்தினர் எல்லாவற்றிற்கும் மேலாக கல்வியை மதித்தனர்.  
இலண்டனில் உள்ள இங்கிலாந்து புனித சேவியர்சு மற்றும் புனித ஒலேவ் பேராலய பள்ளியில் நாசிம் 18 வரை சென்று உயர்நிலைக் கல்வியைக் கற்றார். திறந்த நிலை பல்கலைக்கழகத்தில் படித்த நாசிமி சட்டத்தில் பட்டம் பெற்றார். பிர்க்பெக் பல்கலைக்கழகத்தில் உலகளாவிய நிர்வாகம் மற்றும் சர்வதேச பாதுகாப்பில் முதுநிலை கல்வியை முடித்தார்.
# சப்னம் நாசிமி

## தொழில்

2019 ஆம் ஆண்டு நாசிம் ஆப்கானித்தானில் பழமைவாத நண்பர்கள் என்ற அமைப்பை நிறுவினார்.  
டைம்சு, புராசுபெக்ட்டு என்ற மாதப் பத்திரிகை, இணையதள பத்திரிகையான குயிலெட்டு மற்றும் பிரீ மார்க்கெட் கன்சர்வேடிவ் வலைத்தளங்கள், மற்றும் கன்சர்வேடிவ் ஓம் என்ற வலைப்பதிவு போன்ற பல்வேறு ஊடகங்களில் நாசிமி எழுதியுள்ளார். and the blog ConservativeHome.
நியூசுநைட்டு, பிபிசி நியூசு, ஐடிவி நியூசு, சேனல் 4 மற்றும் சேனல் 5 நியூசு உள்ளிட்ட பிற சர்வதேச ஊடகங்களில் பிரிட்டிசு அரசியல், வெளியுறவுக் கொள்கை, குடியேற்றம் மற்றும் சமூகம் பற்றிய கருத்துரை மற்றும் பகுப்பாய்வை வழங்க அரசியல் வர்ணனையாளராக நாசிமி தோன்றினார். இங்கிலாந்தில் இன சிறுபான்மை சமூகங்கள் மற்றும் பாலின சமத்துவம் முதலானவற்றை ஒருங்கிணைக்கும் வகையில் நாசிமியின் நடவடிக்கைகள் இருந்தன.
# சப்னம் நாசிமி

## விருதுகள்

2019 ஆம் ஆண்டு பி.பி.சி வானொலி தேர்ந்தெடுந்த உலகின் சிறந்த 100 பெண்மணிகள் பட்டியலில் சப்னம் நாசிமியும் ஒருவராகத் தேர்ந்தெடுக்கப்பட்டார்.
# சப்னம் நாசிமி

## அரசியல் நடவடிக்கைகள்

2019 ஆம் ஆண்டு ஐரோப்பிய ஒன்றியத்திலிருந்து ஐக்கிய இராச்சியம் வெளியேறுவதைக் குறிக்கும் பிரெக்சிட்டு என்ற பரப்புரைக்கு எதிராக நாசிமி குரல் கொடுத்தார். இந்த நிலைப்பாடு, கலாச்சார வட்டாரங்களிலும் மற்றும் சிறுபான்மை இன மக்களிடமும் மிகவும் அந்நியமாக இருந்தது. நாசிமி இதற்காக சனநாயக வாக்கெடுப்பு முடிவை வலியுறுத்தினார்.
2019 ஆம் ஆண்டு கன்சர்வேடிவ் கட்சிக்கான தலைமைத் தேர்தலில் போரிசு ஜான்சனுக்கு ஆதரவாக இவர் ஒப்புதல் அளித்தார். "கருப்பு ஆசிய மற்றும் சிறுபான்மை இனத்தினர் என்று அழைக்கப்படுபவர்களின் வாக்குகளைப் பாதுகாக்கவும் இவர் பணியாற்றினார். 2019 பொதுத் தேர்தலில் கன்சர்வேடிவ் பிரச்சாரத் தலைமையகத்துடன் இணைந்து இங்கிலாந்தில் பிரிட்டிசு ஆப்கானித்தான் தொடர்பு மற்றும் ஈடுபாட்டிற்குத் தலைமை தாங்கினார். பழமைவாதிகளுக்கு தன் ஆதரவைக் கொடுத்தார்.
# பிரவீன் குமார், இணை ஒலிம்பிக் விளையாட்டு வீரர்

**பிரவீன் குமார்** (**Praveen Kumar**) (பிறப்பு: 15 மே 2003) இந்தியாவின் உத்தரப் பிரதேச மாநிலத்தின் நொய்டாவைச் சேர்ந்தவர். இவர் உயரம் தாண்டுதல் போடிகளில் இணை ஒலிம்பிக் விளையாட்டு வீரர் ஆவார். இந்திய தடகள வீரரான இவர் 2024 பாரிஸ் பார ஒலிம்பிக் போட்டியில் தங்கத்தையும், 3 செப்டம்பர் 2021 அன்று 2020 டோக்கியோ பார ஒலிம்பிக் போட்டியில் உயரம் தாண்டுதல் போட்டியில் T 64 பிரிவில் 2.07 மீட்டர் உயரம் தாண்டி வெள்ளிப் பதக்கம் வென்றார். மேலும் இவர் 2022 ஆசிய பாரா விளையாட்டுகளில் தங்கப் பதக்கம் வென்றவர்.
# பிரவீன் குமார், இணை ஒலிம்பிக் விளையாட்டு வீரர்

## இதனையும் காண்க

- 2020 டோக்கியோ பார ஒலிம்பிக்
# ந,ந,ஈ,தி உளவியல்

**ந,ந,ஈ,தி உளவியல்** (LGBT psychology) என்பது நங்கை, நம்பி, ஈரர், திருனர்<nowiki/>களின் வாழ்க்கையைச் சுற்றியுள்ள உளவியல் துறையாகும், குறிப்பாக இந்த நபர்களின் பல்வேறு வகையான உளவியல் முன்னோக்குகள் மற்றும் அனுபவங்களைக் குறிக்கிறது.மேலும் இது குழந்தை வளர்ப்பு மற்றும் குடும்ப நடைமுறைகள் , ந,ந,ஈ,தி தனிநபர்களுக்கான ஆதரவுகள், அத்துடன் ந,ந,ஈ,தி சமூகம் சம்பந்தப்பட்ட முன்முடிவு மற்றும் பாகுபாடு போன்ற பல்வேறு அம்சங்களை இது உள்ளடக்கியது.
# ந,ந,ஈ,தி உளவியல்

## வரையறை

ந,ந,ஈ,தி உளவியல் என்பது சமூகத்தில் உள்ள அனைத்து மக்களையும் உள்ளடக்கியது அல்ல அகனள், உகவர், இருபால், திருநங்கை மற்றும் புதுமர் ஆகியோரின் உளவியலைக் குறிக்கிறது..கடந்த காலத்தில் இந்த துறை அகனள் மற்றும் புதுமர் உளவியல் என்று அழைக்கப்பட்டது. இப்போது அது இருபாலின மற்றும் திருநங்கைகளின் அடையாளங்களையும் நடத்தைகளையும் உள்ளடக்கியது. கூடுதலாக, "க்யூ" என்பது புதுமர்களையும் குறிக்கிறது, இதில் பாரம்பரியமாக கருத்தில் கொள்ளப்பட்டு வரும் பாலியல் எதிர்பார்ப்புகளுக்கு அப்பாற்பட்ட பாலியல் அடையாளங்கள் மற்றும் நடத்தைகளும் அடங்கும்.  
"புதுமர்" என்ற வார்த்தை வரலாற்று ரீதியாக சமூகத்தில் உள்ள மக்களை நோக்கி களங்கப்படுத்தும் நோக்கிலேயே பயன்படுத்தப்பட்டது.இன்று புதுமராக தங்களை அடையாளம் காண்பவர்கள் இதனை சுய அடையாளமாக மீட்டெடுத்துள்ளனர். இருப்பினும், இந்த வார்த்தையின் பாரம்பரிய பயன்பாடு காரணமாக, ந,ந,ஈ,தி சமூகத்தில் உள்ள பலர் இந்த அடையாளச் சிட்டையினை நிராகரித்து வருகின்றனர்.  
இவர்களின் பெயர்கள் உலகின் பல்வேறு பகுதிகளில் வேறுபட்டவையாக உள்ளன. இங்கிலாந்து மற்றும் அமெரிக்காவில், ந,ந,ஈ,தி என்ற சுருக்கம் பரவலாகப் பயன்படுத்தப்படுகிறது. ' அகனள் ', ' உகவர் ', ' இருபால் ', ' திருநங்கை ' மற்றும் ' புதுமர் ' ஆகிய சொற்கள் உலகம் முழுவதும் பயன்படுத்தப்படவில்லை . மேலும், அவர்களுக்கான வரையறைகள் வேறுபடுகின்றன.  
மேற்கானும் சில சொற்கள் தவிர மாந்த பாலுணர்வியல் மற்றும் பாலின அடையாளத்தை வரையறுக்கப் பயன்படுத்தப்படும் பிற சொற்களும் சொற்றொடர்களும் உள்ளன. இந்த வார்த்தைகள் மற்றும் சொற்றொடர்கள் பொதுவாக மேற்கத்திய கலாச்சாரங்களிலிருந்து வருகின்றன . இதற்கு நேர்மாறாக, மேற்கத்திய நாடுகள் அல்லாத பகுதிகள் தங்களது கலாச்சாரங்களில், பாலியல் மற்றும் பாலின அடையாளங்கள் மற்றும் நடைமுறைகளின் வரம்பு ஆகியவற்றை வைத்து பல்வேறு மொழிகளைப் பயன்படுத்தி பெயர்களை வழங்கி வருகின்றனர். மேலும் மேற்கத்திய நாடுகளின் கருதியலுடனும் இந்த நாடுகள் வேறுபடுகின்றன.  
ந,ந,ஈ,தி தனிநபர்களின் பாலியல் - பாலியல் அடையாளங்கள் மற்றும் நடத்தைகள் - அதன் தனித்துவ அடையாளங்கள் மற்றும் அனுபவங்களை உறுதிப்படுத்தும் ஆய்வுகள் நடைபெற்று வருகிறது. இந்த ஆராய்ச்சி ந,ந,ஈ,தி சமூக மக்களுக்கு நம்பிக்கை தருவதாக அமைந்துள்ளது. இது பாரபட்சமற்ற நம்பிக்கைகள், அணுகுமுறைகள் மற்றும் பாரபட்சமற்ற கொள்கைகள் மற்றும் நடைமுறைகளை ந,ந,ஈ,தி நபர்களுக்கு வழங்குவதனை முதன்மையாகக் கொண்டு செயல்படுகிறது.  
எதிர்பால்சேர்க்கை மற்ற பாலின காதல் ஈர்ப்பு, முன்னுரிமைகள் மற்றும் நடத்தைகள் பற்றிய கல்வியினை உள்ளடக்கியது ஆகும்.  
ந,ந,ஈ,தி உளவியலின் ஒட்டுமொத்த குறிக்கோள் அறிவார்ந்த வேலை மற்றும் உளவியல் ஆராய்ச்சியில் ந,ந,ஈ,தி பிரச்சினைகள் பற்றிய விழிப்புணர்வை ஏற்படுத்துவதாகும்.ந,ந,ஈ,தி உளவியல் படிப்பு மற்றும் பயிற்சியை உள்ளடக்கிய ஒரு துறையாக இருப்பதால், அது உளவியலின் எந்தப் பகுதியிலிருந்தும் அறிஞர்கள் அல்லது நிபுணர்களை இந்த ஆராய்ச்சியில் பக்கெடுப்பதில் தனிக் கவனம் செலுத்துகிறது.
# ஆர்த்தி முகர்ஜி

**ஆர்த்தி முகர்ஜி** (*Aarti Mukherjee*) (பிறப்பு 18 சூலை 1945), அல்லது **ஆரத்தி முகோபாத்யாயா** எனவும் அறியப்படும் இவர், இந்தியப் பின்னணிப் பாடகராவார். *கீத் கதா சால்* (1975), *தபஸ்யா* (1976), *மனோகமனா*, *மசூம்* (1983) போன்ற இந்திப் படங்களில் பாடியுள்ளார்.
# ஆர்த்தி முகர்ஜி

## ஆரம்ப கால வாழ்க்கை

ஆர்த்தி, இந்தியாவின் மேற்கு வங்காளத்தில் பிறந்தார். இவரது வங்காளக் குடும்பம் பணக்கார, கலாச்சார, இசைப் பாரம்பரியத்துடன் இருந்தது. தனது தாயாரால் இசையை அறிமுகம் செய்து கொண்ட இவர், சுசீல் பானர்ஜி, உஸ்தாத் முகமது சாகிருத்தீன் கான், பண்டிட் சின்மோய் லாஹிரி, பண்டிட் இலட்சுமன் பிரசாத் ஜெய்பூர்வாலே , பண்டிட் ரமேஷ் நட்கர்னி ஆகியோரின் கீழ் படித்தார்.
# ஆர்த்தி முகர்ஜி

## தொழில்

*தாதகிரி* என்ற வங்காளதேசத் தொலைக்காட்சி நிகழ்சியில் இவர் தனது ஆரம்ப நாட்களில் பாடி வந்தார். 1955ஆம் ஆண்டில் தனது 14 வயதில் அகில இந்திய இசை திறமை நிகழ்ச்சியில் பாடினார். சிறு வயதிலிருந்தே இந்திய பாரம்பரிய இசையில் பயிற்சி பெற்றார். முதன்மையாக பெங்காலி படங்களுக்காக பாடினார். "மெட்ரோ-மர்பி போட்டி" என்ற இசை போட்டியில் வென்றார். இந்த நிகழ்ச்சியின் நடுவர்களாக இருந்த அனில் பிஸ்வாஸ், நௌசாத், வசந்த் தேசாய், சி. இராமச்சந்திரன் உட்பட இசை இயக்குநர்கள் இவர் பின்னணிப் பாடகியாக மாற உதவினர். 1958 ஆம் ஆண்டு வெளியான *சஹாரா* என்ற இந்திப் படத்தில் பாட இவருக்கு முதல் வாய்ப்பு கிடைத்தது. ஆனால் அந்த படத்தின் இசை குறைக்கப்பட்டது.
# ஆர்த்தி முகர்ஜி

## வங்காளத் திரைப்படங்கள்

*ஏ கேர்ல்பிரென்ட்* என்ற படத்தில் பாடிய பிறகு, இவர் பெங்காலி படங்களுக்குத் தொடர்ச்சியாக பாட ஆரம்பித்தார். 1962இல் *கன்னியா* என்ற வங்காள மொழி படத்தில் முதன் முறையாக பாடினார். இவரது பன்முகத்தன்மையும் குரலும் பார்வையாளர்களை வெகுவாக கவர்ந்தது. அவர்கள் முன்னாள் முன்னணி பாடகிகளான சந்தியா முகர்ஜி , பிரதிமா பானர்ஜி போன்றவர்கள் மீது ஆர்வம் இழக்கத் தொடங்கினர். 1960களின் பிற்பகுதியில், இவரது குரல் முன்னணி நடிகை சுசித்ரா சென்னுக்கு திரையில் குரலாகப் பயன்படுத்தப்பட்டது.  
1966 ஆம் ஆண்டில், இவர் *கோல்போ ஹோலியோ சோட்டி* என்ற படத்தில் பாடினா. இது சிறந்த பெண் பின்னணி பாடகிக்கான வங்காளத் திரைப்பட பத்திரிகையாளர் சங்க விருதைப் பெற்றுத் தந்தது. 1976இல், இவர் மீண்டும் *சுதிர் பாண்டே* என்ற படத்துக்காக அதே விருதை வென்றார். எண்பதுகளிலும் எண்பதுகளின் முற்பகுதியில் இருந்த முன்னணி நடிகைகளான மாதவி முகர்ஜி, ஷர், தனுஜா போன்றவர்களுக்காக இவர் குரல் கொடுத்தார். இவர், ஆஷா போஸ்லேவுடன், சேர்ந்து 1970களில் முன்னணி இடத்தைப் பிடித்தார்.  
ஆர்த்தி தனது இசைப் பயணத்தை பெங்காலி திரைப்படமான *சுவர்ணா ரேகா,* இந்தித் திரைப்படமான *அங்குலிமால்* ஆகியவற்றில் தொடங்கினார். அதன் பின்னர், பெங்காலி, ஒடியா, மணிப்புரியம், அசாமி, இந்தி, குஜராத்தி, மராத்தி போன்ற பல மொழிகளில் ஆயிரக்கணக்கான பாடல்களைப் பாடியுள்ளார். 1971இல் வெளிவந்த *ஆரண்யா* என்ற படத்திலும், *மானப் அரு தனாப்* போன்ற அசாமிய படங்களிலும் பாடியுள்ளார்.
# ஆர்த்தி முகர்ஜி

## பிற பணிகள்

திரைப்படங்களைத் தவிர, இவர், இசைத் தொகுப்புகள், ரவீந்திர சங்கீதம், நஸ்ருல் கீதியின் தொலைக்காட்சி, மேடையில் நேரடி நிகழ்ச்சிகள் ஆகியவற்றுடன் ரசிகர்களை ஈர்த்தார். தும்ரி, பஜனை, தப்பா, தரணா, கசல் போன்ற பல்வேறு இசை வகைகளில் இவர் தனது பன்முகத்தன்மையை வெளிபடுத்தினார். இவர் இந்தியாவிலும் உலகெங்கும் உள்ள பல நாடுகளில் தனது இசை நிகழ்ச்சிகளை நிகழ்த்தியுள்ளார்.
# பாக்கித்தானில் பெண்களுக்கு எதிரான வன்முறைகள்

**பாக்கித்தானில் பெண்களுக்கு எதிரான வன்முறை** (*Violence against women in Pakistan*) என்பது குறிப்பாக நெருக்கமான இணையரின் வன்முறை, பாலியல் வன்முறை, ஒரு பெரிய பொது சுகாதார பிரச்சனை, பெண்களின் மனித உரிமை மீறல் ஆகியவற்றில் அடங்கும். பெண்களுக்கு எதிரான வன்முறைகள் பாக்கித்தானில் அமைந்துள்ள முழுப் பகுதியையும் எதிர்கொள்ளும் பிரச்சினையின் ஒரு பிரச்சனையாகும். 2019இல் வெளியிடப்பட்ட பெண்கள், அமைதி மற்றும் பாதுகாப்பு குறியீட்டில், பாக்கித்தான் 167 நாடுகளில் 164வது இடத்தில் உள்ளது.  
பாக்கித்தானில், 10.6 மில்லியன் சிறுவர்களுடன் ஒப்பிடுகையில், சுமார் 12.2 மில்லியன் சிறுமிகள், பள்ளிக்குச் செல்லாமல் உள்ளனர். இந்த குறியீட்டின்படி, பாக்கித்தானின் பாராளுமன்றத்தில் பெண்களுக்கு 20 சதவீத பிரதிநிதித்துவம் கிடைத்துள்ளது. கைபர் பக்துன்க்வாவில் 2017இல் ஒரு மாற்று சர்ச்சை தீர்வு அமைப்பு வெற்றி பெற்றது.  
2019 ஆம் ஆண்டில், சிந்து மாகாணத்திற்கான குறைதீர்க்கும் 350 வழக்குகளில், வெறும் எட்டு வழக்குகளில் நடவடிக்கை எடுக்கப்பட்டதாக உச்ச நீதிமன்றத்திற்கு அறிவிக்கப்பட்டது. 2013ஆம் ஆண்டில் அலுவலகம் நிறுவப்பட்டதிலிருந்து மிகப்பெரிய மாகாணமான பஞ்சாப் 116 புகார்களைப் பெற்றுள்ளது. இதன் விளைவாக 42 குற்றவாளிகள் எனவும், 15 பேர் விடுவிப்பும், 27 புகார் திரும்பப் பெறுதலும், 24 வழக்குகள் தொடர்ந்து நடந்ததும் இருந்தது. இது 13 முறையீடுகளையும் மதிப்பாய்வு செய்தது. தாம்சன் ராய்ட்டர்ஸ் அறக்கட்டளையால் நடத்தப்பட்ட ஒரு கணக்கெடுப்பு, பாக்கித்தானை 2018ஆம் ஆண்டில் பெண்களுக்கு உலகின் ஆறாவது ஆபத்தான நாடாக அறிவித்துள்ளது.
# பாக்கித்தானில் பெண்களுக்கு எதிரான வன்முறைகள்

## வரலாறு

பாக்கித்தானில், குடும்ப வன்முறை ஒரு தனிப்பட்ட விஷயமாக கருதப்படுகிறது. ஏனெனில் இது குடும்பத்தில் நிகழ்கிறது. தீவிரமான கொலை அல்லது கொலை முயற்சியை எடுக்காதவரை, கணவன் -மனைவி துஷ்பிரயோகம் அரிதாகவே சமூக குற்றமாக கருதப்படுகிறது. வீட்டு வன்முறையின் பல்வேறு வடிவங்களில் உடல், மனம், உணர்ச்சி துஷ்பிரயோகம் ஆகியவை அடங்கும். 1969ஆம் ஆண்டின் மதிப்பீட்டின்படி, நேர்காணலுக்கு வந்த பாக்கித்தான் பெண்களில் சுமார் 70 முதல் 90% பேர் குடும்ப வன்முறைக்கு உட்படுத்தப்பட்டவராக இருந்தனர்.
# பாக்கித்தானில் பெண்களுக்கு எதிரான வன்முறைகள்

## வன்முறைச் செயல்கள்

பாக்கித்தானில் வன்முறைக்கு வறுமை ஒரு முக்கிய காரணமாக இருக்கிறது. பாக்கித்தானில், ஒவ்வொரு மூன்றாவது பெண்களும் படிப்பறிவற்றவர்களாகவும், அதனால் 12 பேருக்கு தன்னுடைய உரிமைகள் பற்றி தெரியாமல் இருக்கின்றனர். கல்வியின் அதிகரித்த நிலை விழிப்புணர்வை ஏற்படுத்தி, அவர்களின் உரிமைகளுக்காகப் பேசவும், அவர்களின் நிலையில் மாற்றத்தைக் கொண்டுவரவும் உதவும். சில பழங்கால மரபுகளும், பழக்கவழக்கங்களும் இன்றும் பின்பற்றப்படுகின்றன. இதில் பரிமாற்ற திருமணங்கள், திருக்குர்ஆனுடன் திருமணம், கரோ காரி, ஆணவக் கொலை, வரதட்சணை ஆகியவை அடங்கும்.
# பாக்கித்தானில் பெண்களுக்கு எதிரான வன்முறைகள்

## வன்முறைச் செயல்கள்

### குடும்ப வன்முறை

2008 கணக்கெடுப்பில், பதிலளித்த 70% பெண்கள் குடும்ப வன்முறையை அனுபவித்ததாக தெரிவித்தனர். 2009 மனித உரிமைகள் கண்காணிப்பகத்தின் அறிக்கையின்படி, 70-90% பாக்கித்தான் பெண்கள் ஒருவித குடும்ப வன்முறையால் பாதிக்கப்பட்டனர். பாக்கித்தானில் ஆண்டுதோறும் சுமார் 5,000 பெண்கள் குடும்ப வன்முறையால் கொல்லப்படுகிறார்கள். ஆயிரக்கணக்கான பெண்கள் ஊனமுறுகிறார்கள். சட்ட அமலாக்க அதிகாரிகள் குடும்ப வன்முறையை ஒரு குற்றமாக கருதுவதில்லை. மேலும், பொதுவாக அவர்கள் மீது வழக்குகள் பதிவு செய்ய மறுக்கிறார்கள்.